Nog belasting - Stormfront
04-25-2005, 08:28 AM #1
Nóg 'n belasting bekyk
Suid-Afrikaners kan 'n bykomende belasting kry as die kabinet die voorgestelde plan vir die finansiering van 'n mediese skema vir laerinkomstegroepe goedkeur.
Die mediese skema sal verligting aan die staat bied wat die verskaffing van gesondheidsdienste betref, deur aan duisende staatsdienswerkers die opsie van private gesondheidsorg te gee.
Na berig word, kan dit egter 'n ekstra belastinglas van tussen 4,4% en 5,2% meebring. Ook kan dit mense in laerinkomstegroepe wat tans van belasting kwytgeskeld word, dwing om tot die staatskas by te dra.
'n Ministeriële taakspan ondersoek op die oomblik die maatskap like gesondheidsversekeringplan. Hy moet sy bevindings en voorstelle teen Junie aan die kabinet voorlê.
Die plan het kritiek uit verskeie oorde ontlok.
Cosatu het gister gesê die staat skram weg van sy verantwoordelikheid om gesondheidsdienste aan almal te verskaf .
"Ons betwyfel die noodsaak van die voorgestelde belasting, want 'n goeie openbare gesondheidstelsel behoort eerder opgebou te word as om nuwe mediese skemas in die lewe te roep," het mnr. Patrick Craven, woordvoerder van Cosatu, gesê.
Mnr. Zwelinzima Vavi, sekretaris-generaal van Cosatu, het gesê hy is van voorneme om met die departement van gesondheid oor die saak te praat.
Dit is onwaarskynlik dat die belasting in die huidige boekjaar in werking sal tree, want mnr. Trevor Manuel, minister van finansies, kondig gewoonlik slegs in sy jaarlikse begrotingsrede nuwe belastings aan.
Volgens mnr. Sibani Mngadi, woordvoerder van die departement van gesondheid, het die departement 'n verantwoordelikheid om aan soveel moontlik mense die opsie van 'n mediese fonds te bied.
"Ons hardloop nie weg van ons verantwoordelikhede nie; ons gee bloot aan mense 'n keuse wat gesondheidsorg betref."
Die DA het in 'n verklaring gesê die voorgestelde belasting sal die land se ekonomiese groei in sy spore stuit.
"Die minister moet eers die probleme in die gesondheidsektor bekyk voordat die belastingbetalers verder gemelk word vir bydraes."
Mediese fondse is ten gunste van die plan, maar het benadruk dat geen spesifieke besluite in dié verband geneem is nie.
Volgens me. Pat Sibley, kommunikasiehoof van die Raad op Mediese Skemas, is die voorgestelde syfers van 4,4% tot 5,2% vir die belasting nie finaal nie.
"Ander vorme van finansiering word ook bekyk, soos 'n subsidiestelsel."
Medihelp, 'n mediese fonds waartoe duisende staatsdienswerkers behoort, sal tot 'n kwart van sy lede verloor as die plan deurgevoer word.
"Die plan sal oor vier jaar ingefaseer word en sal in Januarie aanstaande jaar begin. Die bestaande staatsdienslede sal die eerstes wees wat verplig sal word om by die skema aan te sluit," het mnr. Leon Rademeyer, woordvoerder van Medihelp, gesê.
Mnr. Barry Swartzberg, bestuurshoof van Discovery Health, het die plan verwelkom, want "dit is in almal se belang om só 'n skema te hê".
"Die plan wek egter kommer , want die koste van arbeid sal waarskynlik styg."
Filmpje: is belasting diefstal? Epiktetos Algemene discussie 10 06-23-2008 06:03 PM